Vsevolod Viltšek: Oleme televisiooniga tegelnud vähe. Oleme sotsioloogid, kes ... Vsevolod Viltšeki katkestas räigelt Jevgeni Baskakov: Mina pole sotsioloog ja teie pole ka sotsioloog. Veel kord ütlen, et kõige parem saade televisioonis on film ... V. Viltšek jätkas mõningate raskustega nõupidamise juhtimist. Hiljem kurtiski ta, et korraldajana sellise kohtlemise alla sattumine kõrgetasemelise nõupidamise ees lõi ta jalust. Meiegi Juraga paistsime päris valgete varestena, vaatamata sellele, et Mark Zahharov minu märkmikust mitu lehte kirjatarbeks sai. Sõnavõtuks, mida Vsevolod Viltšek soovitas, meil südikust aga ei jätkunud. Mõelda vaid - kogu kinematograafia pühamu, kus mitte ainult et säilitatakse Pudovkini, Eisensteini, Dovženko, Vertovi, Balázsi pärandit, vaid ka uuritakse seda, kus kaasaegsete filmikorüfeede loomingule antakse teaduslikult analüüsitud hinnang.